Justin Bieber

**Justin Drew Bieber** (sündinud 1. märtsil 1994 Londonis Ontario provintsis) on Kanada laulja. 

Bieber alustas karjääri YouTube'is, kust ta leidis oma tulevase mänedžeri Scooter Brauni. Braun lendas Bieberiga Atlantasse, et konsulteerida Usheriga. Peagi sõlmisid nad lepingu Island Recordsiga. Esialgu ei soovinud Usher Justiniga kohtuda, aga kui kuulas Youtube'ist tema laulmist, palus poisil uuesti Atlantasse lennata. Justin Timberlake ja Usher võistlesid omavahel, kumb poisi endale saab ning Bieber otsustas Usheri kasuks.

Justini debüütalbumi "My World" esimene osa avaldati 17. novembril 2009. aastal. Albumilt on avaldatud neli edukat singlit, mis vallutasid iTunesis müügiedetabelite tippe: "One Time", "One Less Lonely Girl", "Love Me" ja "Favorite Girl".

Albumi teine osa ilmus 2010. aasta märtsis ja osutus esimesest edukamaks. "My World 2.0" jõudis Billboard 200 tippu ja Bieber oli kõigi aegade noorim laulja, kes edetabeli vallutas. "My World 2.0" edukaimad lood olid "Baby" ja "Eenie Meenie" koos Sean Kingstoniga.

Bieber võttis osa 2009. aasta MTV VMA jagamistest, kus esines ja juhatas koos Nickelodeoni sarja "iCarly" staari Miranda Cosgrove'iga sisse Taylor Swifti esinemise.

Edukas oli ka album "Believe", mis avaldati 15. juunil 2012. aastal. Sellel albumil on muu hulgas singlid "Boyfriend", "As Long as You Love Me" (koos Big Seaniga), "All Around the World" (koos Ludacrisiga) ja "Believe".

## Bieber kriitika, vempude ja paroodiate sihtmärgina
Bieber on internetis sageli pälvinud teravat ja kohati põhjendamatut tähelepanu. Kriitikud on kommenteerinud tema nooruslikku välimust ja kõrget häält ning ta on blogides ja veebifoorumites endiselt sagedane aruteluobjekt.

Tema turnee veebilehel oli küsitlus, missugusesse maailma riiki peaks ta (lisaks turneel külastatavatele riikidele) järgmisena sõitma. Internetikeskkonnas 4chan hakkasid levima üleskutsed hääletada Põhja-Korea poolt ja peatselt kerkiski Põhja-Korea esikohale, võites ka kogu hääletuse. Kuna Põhja-Koreas puudub enamikul inimestel internetiühendus ja kogu meediale on suured piirangud, on ebausutav, et Bieber Põhja-Koreast üheainsagi hääle sai.

Bieberi vaenlased on levitanud internetis kuuldusi tema liiklusõnnetuses hukkumisest, ususektiga ühinemisest või tema emale pakutud 50 000 USA dollarist, et ta Playboyle alasti poseeriks. Bieber suhtleb oma fännidega Twitteri vahendusel ja kummutab vahetevahel kuulujutte. Häkkerid on rünnanud Bieberi videoid sisaldavaid veebilehti, et seostada neid pornosaitidega. 

## Eraelu
2010. aastal oli Bieberil suhe Jasmine Villegasega. 2010. aastast 2012. aasta novembrini oli tal suhe Selena Gomeziga. Hiljem on korduvalt teatatud nende taasühinemisest ja uuest lahkuminekust.
2018. aastal avalikustati Bieberi abielu modell Hailey Baldwiniga.

## Diskograafia

### Stuudioalbumid
* "My World 2.0" (2010)
* "Under the Mistletoe" (2011)
* "Believe" (2012)
* "Purpose" (2015)
* "Changes" (2020)
* "Justice" (2021)

### Kogumikalbumid
* "My Worlds: The Collection" (2010)
* "Journals" (2013)

### Remiksalbumid
* "My Worlds Acoustic" (2010)
* "Never Say Never: The Remixes" (2011)
* "Believe Acoustic" (2013)

### EP-d
* "My World" (2009)

## Filmid ja teleesinemised

Bieber on osalenud filmides ja telesaadetes, mängides tavaliselt iseennast, lauldes või olles saatekülaline (nt saates "The Ellen Show"). Bieber on osalenud telesarjas "". 2011. aastal tuli välja Bieberi esimene eluloofilm "Never Say Never" ning 2013. aastal teine eluloofilm "Believe".

## Vaata ka
*"Despacito (Justin Bieberi remiks)"
*"Friends (Justin Bieberi ja Bloodpopi laul)"
*"Love Yourself"

## Viited

## Välislingid

* Ametlik koduleht
*http://www.facebook.com/JustinBieber
*http://twitter.com/justinBieber
*http://www.myspace.com/justinbieber
*http://www.imdb.com/name/nm3595501/